**DOLOŽKA VYBRANÝCH VPLYVOV**

**A.1. Názov materiálu:**

Návrh zákona, ktorým sa dopĺňa zákon č. 79/2015 Z. z. o odpadoch a o zmene a doplnení niektorých zákonov v znení neskorších predpisov.

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| 1. Vplyvy na rozpočet verejnej správy |  |  | X |
| 2. Vplyvy na podnikateľské prostredie dochádza zvýšeniu regulačného zaťaženia? |  |  | X |
| 3. Sociálne vplyvy |  | X |  |
| - vplyvy na hospodárenie obyvateľstva, |  | X |  |
| - sociálnu exklúziu, | X |  |  |
| - rovnosť príležitostí a rodovú rovnosť a vplyvy na zamestnanosť |  | X |  |
| 4. Vplyvy na životné prostredie | X |  |  |
| 5. Vplyvy na informatizáciu spoločnosti |  | X |  |
| 6. Vplyvy na manželstvo, rodičovstvo a rodinu |  | X |  |
| 7. Vplyvy na služby verejnej správy pre občana | X |  |  |

**A.3. Poznámky**

K vplyvom na rozpočet verejnej správy:

Predkladaný návrh zákona bude mať negatívny vplyv na rozpočet verejnej správy vzhľadom na náklady samospráv spojené 1. so zavedením štítkov obsahujúcich príslušný piktogram a nápis v reliéfnej latinke aj v Braillovom písme pre ZKO a BRKO, 2. so zavedením nádob s bočným otváraním pre ZKO, 3. so zavedením nádob na inkontinenčné pomôcky a 4. s vývozom zavedených nádob na inkontinenčné pomôcky. Pri odhadnutej veľkosti dotknutých skupín na základe údajov o prevalencii, zdravotných a sociálnych štatistík a konzervatívnom odhade záujmu oprávnených osôb o využitie nároku sa celkový náklad samospráv odhaduje na 652-tisíc EUR pre zavedenie opatrení (úprava a zabezpečenie zberných nádob) a 5-tisíc EUR ročne v podobe dodatočných prevádzkových nákladov na vývoz zberných nádob na inkontinenčné pomôcky.

K vplyvom na podnikateľské prostredie:

Predpokladá sa, že predkladaný návrh zákona bude mať negatívny vplyv na podnikateľské prostredie vzhľadom na náklady organizácií zodpovednosti výrobcov spojené 1. so zavedením štítkov obsahujúcich príslušný piktogram a nápis v reliéfnej latinke aj v Braillovom písme a 2. so zavedením nádob s bočným otváraním; v oboch prípadoch pre papier, plasty, kovy, VKM a sklo. Pri odhadnutej veľkosti dotknutých skupín na základe údajov o prevalencii, zdravotných a sociálnych štatistík a konzervatívnom odhade záujmu oprávnených osôb o využitie nároku, zohľadňujúc dominantnú prax zberu plastov, kovov a VKM prostredníctvom spoločnej nádoby, sa celkový náklad organizácií zodpovednosti výrobcov odhaduje na 241-tisíc EUR.

K sociálnym vplyvom:

Predpokladajú sa pozitívne vplyvy na sociálnu exklúziu vzhľadom na zvýšenie prístupnosti služieb všeobecného záujmu (likvidácia odpadu) pre osoby s ťažkým zdravotným znevýhodnením (nevidiace, slabozraké a s obmedzenou schopnosťou pohybu) a osoby využívajúce inkontinenčné pomôcky.

K vplyvom na životné prostredie:

Predpokladajú sa pozitívne vplyvy na životné prostredie v podobe zvýšenej miery separácie odpadu, a to vzhľadom na zvýšenie dostupnosti možností separovať vďaka lepšej prístupnosti a lepšiemu rozlíšeniu jednotlivých typov nádob na odpad pre osoby nevidiace, slabozraké a s obmedzenou schopnosťou pohybu.

K vplyvom na služby verejnej správy pre občana:

Predpokladajú sa pozitívne vplyvy na služby verejnej správy pre občana vzhľadom na vznik nových služieb verejnej správy - možnosť požiadať obec o zavedenie štítkov obsahujúcich príslušný piktogram a nápis v reliéfnej latinke aj v Braillovom písme, možnosť požiadať obec o zavedenie nádob s bočným otváraním a možnosť požiadať obec o zabezpečenie zbernej nádoby na zber zdravotníckych pomôcok pre inkontinenciu a individuálne určenie intervalu odvozu tohto odpadu.

**A.4. Alternatívne riešenia**

Nepredkladajú sa.

**A.5. Stanovisko gestorov**

Návrh zákona bol zaslaný na vyjadrenie Ministerstvu financií Slovenskej republiky a Ministerstvu hospodárstva Slovenskej republiky a ich stanoviská tvoria súčasť predkladaného materiálu.